b'\n_START_ARTICLE_\nGlavo\xc4\x8dike\n_START_SECTION_\nOpis biljke\n_START_PARAGRAPH_\nCvjetovi u glavo\xc4\x8dika su pravilni (aktinomorfni) ili su sredi\xc5\xa1nji cvjetovi u glavici pravilni a obodni zigomorfni (zrcalno simetri\xc4\x8dni), ili su svi zigomorfni. \xc4\x8ca\xc5\xa1ka cvijeta preobra\xc5\xbeena je u kunadru ili papus, a sastoji se od jednostavnih npr. masla\xc4\x8dak (Taraxacum)  ili perastih npr. kozja brada (Tragopogon)  dla\xc4\x8dica, \xc4\x8dekinja npr. dragu\xc5\xa1ica (Scolymus hispanicus), krunice npr. hrvatska ivan\xc4\x8dica (Leucanthemum croaticum), ili je \xc4\x8da\xc5\xa1ka potpuno zakr\xc5\xbeljala npr. u obi\xc4\x8dne ivan\xc4\x8dice (Leucanthemum vulgare). Cvjetovi su u glavici svi dvospolni, ili su dvospolni i jednospolni, rje\xc4\x91e su svi jednospolni, a katkad su obodni bespolni (tj. bez pra\xc5\xa1nika i tu\xc4\x8dka). Tu\xc4\x8dak ima podraslu plodnicu iz koje se razvija plod ro\xc5\xa1ka (achenium).\n_START_SECTION_\nRodovi i vrste\n_START_PARAGRAPH_\nPorodica glavo\xc4\x8dika se dijeli u dvije zasebne skupine._NEWLINE_Cjevastocvjetne glavo\xc4\x8dike (Asteraceae, Compositae tubuliflorae) u glavicama imaju samo cjevaste cvjetove ili se na obodu nalaze i jezi\xc4\x8dasti cvjetovi. U Hrvatskoj je ova skupina zastupljena s oko 80 rodova: npr. ambrozija (Ambrosia), arti\xc4\x8doka (Cynara), \xc4\x8di\xc4\x8dak (Arctium), dalija (Dahlia), divokozjak (Doronicum), gerber (Gerbera), ivan\xc4\x8dica (Leucanthemum), kadifica (tagetes), kamilica (Matricaria), koloto\xc4\x8d (Telekia), konica (Galinsoga), kostri\xc5\xa1 (Senecio), krizantema (Chrysanthemum), magare\xc4\x87i trn (onopordum), neven (Calendula), oman (Inula), pelin (Artemisia), podbjel (Tussilago),  razli\xc4\x8dak (Centaurea), rudbekija (Rudbeckia), runolist (Leontopodium), smilje (Helichrysum), stolisnik (Achillea), stri\xc4\x8dak (Carduus), suncokret (Helianthus), tratin\xc4\x8dica (Bellis), jezi\xc4\x8dnja\xc4\x8da (Ligularia), zlato\xc5\xa1ipka (solidago), s vi\xc5\xa1e od 300 vrsta._NEWLINE_Jezi\xc4\x8dastocvjetne glavo\xc4\x8dike (Cichoriaceae, Compositae liguliflorae), u glavici imaju se jezi\xc4\x8daste cvjetove. U Hrvatskoj je ova skupina zastupljena s oko 25 rodova npr. dimak (Crepis), lavlji zub (Leontodon), salata (Lactuca), masla\xc4\x8dak (Taraxacum), runjika (Hieracium), vodopija (Cichorium), zmijak (Scorzonera), s vi\xc5\xa1e od 200 vrsta.'